நடராசர் சிலை

உலகிலேயே மிகப்பெரிய நடராசர் சிலை டில்லி பிரகதி மைதானம் பாரத் மண்டபத்தின் முகப்பில் ஜி 20 மாநாட்டின்போது வைகப்பட்டிருந்தது. 28 அடி உயரம், 21 அடி அகலம், 18 டன் எடை கொண்டதாக அது அமைந்திருந்தது.  தமிழ்நாட்டில் தமிழ்நாட்டுக் கலைஞர்களால் இந்தச் சிலை உருவாக்கப்பட்டது.  இந்தச் சிலை எப்படி உருவானது என்பது பற்றிய செய்திகள் இந்தக் கட்டுரையில் தெரிவிக்கப்பட்டுள்ளன.

உருவாக்கிய கலைஞர்கள் 
தஞ்சாவூர் பெரிய கோயில், தாராபுரம் ஐராவதேஸ்வரர் கோயில் கட்டியவர்களின் 34-வது தலைமுறையாக வந்த கலைஞர்கள் இதனை உருவாக்கியுள்ளனர்.

சிலை உருவம்
தஞ்சாவூர் பெரிய கோயில் நடராசர் சிலை, கோனேரிராசபுரம் கோயில் நடராசர் சிலை, சிதம்பரம் கோயில் நடராசர், வேலூர் சலகண்டேசுவரர் கோயில் நடராசர் போன்ற சிலைகளின் பிரதி பிம்பமாக அமையுமாறு இந்த நடராசர் சிலை செய்யப்பட்ள்ளது.

எப்படிச் செய்யப்பட்டது
28 அடி உயரமுள்ள சிலை வடிவத்தை முதலில் மெழுகில் செய்தனர். இது மாதிரி வடிவம். நடனக்கலை வல்லுநர்கள் காட்டிய திருத்தங்கள் மெழுகு மாதிரியில் செய்யப்பட்டன. அந்த மாதிரிச் சிலையின்மேல் காவிரி ஆற்று வண்டல் மண் பூசிக் கட்டப்பட்டது. அது காய்ந்த பிறகு உள்ளே இரும்புக் கம்பிகள் செருகப்பட்டன. அதற்கு மேல் வயல் களிமண் பூசப்பட்டது. அந்தச் சிலை விறகு, விராட்டி போட்டுச் சூடாக்கப்பட்டது. இதன்மூலம் உள்ளே இருக்கும் மெழுகு உருகி அடியில் இருந்த துளை வழியாக வெளியேறிவிட்டது. பின்னர் 3 நாள் காயவைத்தனர். அதில் எட்டுத் தாதுக்கள் உருக்கு ஊற்றிச் சிலை செய்தனர்.

பெரியது ஆகையால்
சிலை பெரியது ஆகையால் புறட்டுவதற்குப் பொறிகள் பயன்படுத்தப்பட்டன. சாதாரணமாகச் சிலைகள் செய்ய 60 கிலோ எடையுள்ள மூசைகள்  அளவிலேயை பயன்படுத்துவர். இது பெரிது ஆகையாலும், எட்டு தாதுப் பொருள்கள் கொண்டதாக இருப்பதாலும் ஆறு உலைகள் பயன்படுத்தப்பட்டன. உருக்கும் உலைகள் 1,100 டிகிரி பாரன்ஹீட் வெப்பத்தில் இரண்டு நாள்கள் எரிந்தன. சிலை டில்லிக்கு எடுத்துவந்து உரிய இடத்தில் வைக்கப்பட்ட பின்னர் 25 கலைஞர்கள் அதற்கு மெருகூட்டினர்.

பயன்படுத்தப்பட்ட தாதுப்பொருள்கள்
பொதுவாக வீட்டில் வைக்கப்படும் சிலைகள் செய்யத் தங்கம், வெள்ளி, ஈயம் ஆகிய மூன்று தாதுப்பொருள்கள் பயன்படுத்தப்படும். பூசை செய்யப் பயன்படுத்தப்படும் சிலைகள் செய்ய அந்த மூன்றுடன் செம்பு, பித்தளை ஆகிய இரண்டும் சேர்த்து ஐந்து உலோகங்கள்  பயன்படுத்தப்படும். இந்தச் சிலை எட்டுத் தாதுப் பொருள்களால் செய்யப்பட்டது. செம்பு, பித்தளை, ஈயம், தங்கம், வெள்ளி, வெள்ளீயம், பாதரசம், இரும்பு ஆகியவை அந்த எட்டுத் தாதுப்பொருள்கள்.  வெள்ளீயம், பாதரசம், இரும்பு சேர்த்தால் சிலை மிகவும் உறுதி உள்ளதாக மாறிவிடும். நீண்ட காலம் சிலை இருக்க வேண்டும் என்பதற்காக இந்தச் சிலை எட்டு தாதுகள் சேர்ந்ததாகச் செய்யப்பட்டது.

மேற்கோள்

சிலைகள்